ΓΡΑΠΤΗ ΕΡΩΤΗΣΗ E-0598/98 υποβολή: Παναγιώτης Λαμπρίας (PPE) προς την Επιτροπή (4 Μαρτίου 1998)

Θέμα: Τοξική ρύπανση στο Αιγαίο από βιομηχανίες στις ανατολικές ακτές

Σύμφωνα με στοχεία που προέρχονται από το Μεσογειακό Πρόγραμμα Δράσης των Ηνωμένων Εθνών (UNEP 1997) και τις σχετικές εκθέσεις του ΟΟΣΑ, το Αιγαίο Πέλαγος δέχεται τεράστιο όγκο βιομηχανικών αποβλήτων. Τη ρύπανση αυτή προκαλούν εκατοντάδες ρυπογόνες βιομηχανίες που έχουν εγκατασταθεί στις παραλίες της Τουρκίας, οι οποίες αρνούνται να συμμορφωθούν με τους διεθνείς κανόνες, αποτελούν δε ένα είδος τοξικής βόμβας που απειλεί την οικολογική ισορροπία στην ευρύτερη περιοχή.

Ερωτάται η Επιτροπή τι μέτρα προτίθεται να λάβει για να αντιμετωπίσει αυτό το πρόβλημα το οποίο οδηγεί σε οικολογική καταστροφή ένα ζωτικό τμήμα του χώρου της Ε.'Ενωσης;

Απάντηση του κ. Van den Broek εξ ονόματος της Επιτροπής (22 Απριλίου 1998)

Η Επιτροπή έχει επίγνωση των περιβαλλοντικών προβλημάτων στην Τουρκία. Το ψήφισμα του Συμβουλίου Σύνδεσης Κοινότητας-Τουρκίας, της 6ης Μαρτίου 1995, προέβλεπε την έναρξη συνεργασίας με την Τουρκία στον τομέα αυτό με στόχο να ενισχυθεί η καταπολέμηση της περιβαλλοντικής υποβάθμισης.

Στο πλαίσιο του προγράμματος MEDA, οι τουρκικές αρχές υπέβαλαν στην Επιτροπή σχέδιο στον τομέα της αξιολόγησης και του ελέγχου της ρύπανσης της θαλάσσης, του εδάφους και του αέρα, στο σύνολο των τουρκικών ακτών της Μεσογείου. Η τρέχουσα κατάσταση της χρηματοδοτικής συνεργασίας με την Τουρκία δεν καθιστά δυνατή την πρόβλεψη προσεχούς χρηματοδότησης ενός παρόμοιου σχεδίου.

Επίσης, η ανακοίνωση της Επιτροπής της 15ης Ιουλίου 1997 για το μέλλον των σχέσεων με την Τουρκία ((COM(97)394 τελικό. )), πρότεινε να δοθεί έμφαση στη συνεργασία στον τομέα του περιβάλλοντος ούτως ώστε να ξεκινήσει μια αειφόρος ανάπτυξη στη χώρα αυτή και να ενταχθεί ο εν λόγω τομέας στις λοιπές οικονομικές πολιτικές. Η συνεργασία αυτή θα απαιτήσει την παρέμβαση του κοινοτικού προϋπολογισμού. Το Ευρωπαϊκό Συμβούλιο του Λουξεμβούργου, τον Δεκέμβριο του 1997, ενέκρινε τις κατευθύνσεις αυτές και κάλεσε την Επιτροπή να υποβάλει τις δέουσες προτάσεις. Οι σχετικές προτάσεις εγκρίθηκαν από την Επιτροπή στις 4 Μαρτίου 1998 στην ανακοίνωσή της με τίτλο «Ευρωπαϊκή στρατηγική για την Τουρκία - πρώτες λειτουργικές προτάσεις της Επιτροπής» ((COM(98)124 τελικό. )). Συγκεκριμένα, το εν λόγω έγγραφο προτείνει να ενισχυθούν οι τουρκικοί θεσμοί που δρουν στον περιβαλλοντικό τομέα και να αναπτυχθεί το αντίστοιχο ανθρώπινο δυναμικό. Επίσης, η ανακοίνωση προβλέπει κατάρτιση όσον αφορά την αξιολόγηση των κινδύνων της περιβαλλοντικής ρύπανσης και την πρόληψή τους. Η εφαρμογή των ενεργειών αυτών θα απαιτήσει την παρέμβαση του κοινοτικού προϋπολογισμού και ειδικότερα του προγράμματος MEDA.

Επιπλέον, η Επιτροπή υπογραμμίζει ότι η Τουρκία έχει υπογράψει ορισμένες διεθνείς συμβάσεις για την προστασία του περιβάλλοντος, μεταξύ των οποίων τη σύμβαση της Βαρκελώνης για την προστασία της Μεσογείου Θαλάσσης και τη σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους. Οι γραμματείες εκάστης των εν λόγω συμβάσεων οφείλουν να ενημερώνονται σε περίπτωση παραβάσεων. Ακόμη, η Τουρκία οφείλει να εφαρμόζει την απόφαση του Οργανισμού Οικονομικής Συνεργασίας και Ανάπτυξης (ΟΟΣΑ), της 30ής Μαρτίου 1992, περί ελέγχου των διασυνοριακών μεταφορών αποβλήτων που προορίζονται για αξιοποίηση.